Iċ-ċittadini Ewropej huma mħassba dwar it-telf ta' dħul bħala riżultat tal-kuntrabandu tas-sigaretti u jistennew li tittieħed azzjoni dwar dan. Tinħtieġ azzjoni kontinwa fl-Ewropa u lil hinn biex jiġu indirizzati l-effetti dannużi tal-kummerċ illeċitu tat-tabakk u l-UE trid taħdem fuq dan mas-sħab internazzjonali tagħha. Illum l-UE tappella lil pajjiżi oħra biex isegwu dan l-eżempju u jiffirmaw il-Protokoll tal-Organizzazzjoni Dinjija tas-Saħħa biex Jiġi Eliminat il-Kummerċ Illeċitu tal-Prodotti tat-Tabakk ("Protokoll FCTC"). L-UE kienet fuq quddiem fin-negozjar tal-Protokoll taħt l-awspiċi tad-WHO. Wara proposta tal-Kummissjoni, l-UE rratifikat il-Protokoll FCTC fl-24 ta' Ġunju 2016. Il-Protokoll jirrikjedi 40 ratifika biex jidħol fis-seħħ. S'issa kien hemm 18-il ratifika. Billi l-kummerċ illeċitu tat-tabakk huwa problema globali, din teħtieġ kooperazzjoni fuq skala dinjija. Il-Protokoll FCTC huwa l-ewwel trattat internazzjonali mfassal biex jiġi indirizzat il-kuntrabandu internazzjonali tat-tabakk. Dan jistipula miżuri biex il-katina tal-provvista tkun sigura permezz tal-ħolqien ta' sistema globali ta' traċċar u rintraċċar, il-liċenzjar, id-diliġenza dovuta u rekwiżiti oħra taż-żamma ta' rekords. Huwa jipprevedi wkoll kooperazzjoni internazzjonali permezz tal-assistenza reċiproka bejn l-awtoritajiet u sanzjonijiet akbar. Waqt avveniment li jfakkar ir-ratifika mill-UE tal-Protokoll FCTC, il-Viċi President tal-Kummissjoni Ewropea, Kristalina Georgieva, qalet li "Il-kummerċ illeċitu tat-tabakk jhedded is-saħħa taċ-ċittadini tagħna u jwassal għal ħela fil-baġits pubbliċi. Huwa biss trattat internazzjonali tan-NU b'obbligi vinkolanti, bħalma huwa l-Protokoll biex Jiġi Eliminat il-Kummerċ Illeċitu tal-Prodotti tat-Tabakk, li jista' jindirizza b'mod adegwat l-isfida ewlenija li qed niffaċċjaw, għalhekk qed nappellaw lill-pajjiżi sħab kollha tagħna madwar id-dinja biex jirratifikaw jew jaċċedu malajr kemm jista' jkun". Il-Kummissarju Ewropew għas-Saħħa u s-Sikurezza Alimentari, Vytenis Andriukaitis żied jgħid: "It-tipjip huwa responsabbli għat-telf ta' 700,000 ħajja kull sena mal-UE kollha. Il-kummerċ illeċitu tat-tabakk jimmina l-politiki tas-saħħa pubblika biex inaqqsu t-tipjip billi jipprovdi prodotti li ma jikkonformawx mar-regoli tal-UE, fejn il-prodotti tat-tabakk għandu jkollhom twissijiet tas-saħħa u jirrispettaw ir-restrizzjonijiet dwar addittivi u togħmiet. Kif previst fil-Protokoll, is-servizzi tas-saħħa tal-Kummissjoni bħalissa qed ifasslu sistema ta' traċċar u rintraċċar mal-UE kollha għal prodotti tat-tabakk li ser tgħin biex jitrażżan il-kummerċ illegali." "Fl-UE, is-suq illeċitu tat-tabakk kiber b'rata impressjonanti, fejn wieħed isib sigaretti tal-kuntrabandu u ffalsifikati fl-Istati Membri kollha. Iżda din mhijiex biss problema tal-UE," qal il-Ministru għall-Affarijiet Barranin u Ewropej Miroslav Lajčák. Huwa ssottolinja wkoll li "dan il-fenomenu globali jeħtieġ soluzzjonijiet globali, u dan il-Protokoll jirrappreżenta l-ewwel strument internazzjonali dedikat biex jindirizza din l-isfida". Stħarriġ mal-Unjoni Ewropea kollha żvela nuqqas ta' għarfien li s-sigaretti tas-suq illeċitu huma sors ewlieni ta' dħul għall-kriminalità organizzata. Il-Kummissjoni Ewropea u l-awtoritajiet doganali tal-Istati Membri bħalissa qed idaħħlu fis-seħħ il-Pjan ta' Azzjoni li jinsab fl-Istrateġija tal-2013 dwar l-intensifikar tal-ġlieda kontra l-kuntrabandu tas-sigaretti u l-kummerċ illeċitu tal-prodotti tat-tabakk. Dan jiinkludi l-implimentazzjoni tal-metodu ta' traċċar u rintraċċar skont id-Direttiva tal-2014 dwar il-Prodotti tat-Tabakk, kif ukoll ir-ratifika u l-promozzjoni globali tal-Protokoll FCTC. B'mod parallel, l-Uffiċċju Ewropew Kontra l-Frodi (OLAF) żied il-kooperazzjoni tiegħu ma' awtoritajiet doganali nazzjonali fir-rigward tal-infurzar. Is-sena l-oħra, il-volum ta' sigaretti kkonfiskati bl-appoġġ tal-OLAF laħaq rekord ġdid, b'600 miljun sigarett ikkonfiskat. Dettalji ulterjuri dwar il-Protokoll FCTC Dikjarazzjonijiet tal-VP Georgieva Riżultati tal-istħarriġ tal-Ewrobarometru Strateġija Pjan ta' Azzjoni dwar l-intensifikar tal-ġlieda kontra l-kuntrabandu tas-sigaretti u forom oħra ta' kummerċ illegali fil-prodotti tat-tabakk (2013)